REGULAMENTUL (CE) NR. 569/2007 AL COMISIEI
din 24 mai 2007
de modificare a Regulamentului (CE) nr. 210/2007 de derogare de la Regulamentul (CE) nr. 1282/2006 privind termenul de valabilitate a certificatelor pentru export cu stabilirea în avans a restituirii în sectorul laptelui și al produselor lactate
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1255/1999 al Consiliului din 17 mai 1999 privind organizarea comună a pieței în sectorul laptelui și al produselor lactate (1), în special articolul 31 alineatul (14),
întrucât:
(1)
Articolul 8 din Regulamentul (CE) nr. 1282/2006 al Comisiei din 17 august 2006 de stabilire a normelor speciale de aplicare a Regulamentului (CE) nr. 1255/1999 al Consiliului în ceea ce privește certificatele de export și restituirile la export în sectorul laptelui și al produselor lactate (2) stabilește perioada de valabilitate a certificatelor pentru export.
(2)
Ca măsură de precauție, pentru a proteja bugetul comunitar de cheltuieli nenecesare și pentru a evita aplicarea speculativă a regimului de restituiri la export în sectorul produselor lactate, Regulamentul (CE) nr. 210/2007 al Comisiei (3) prevede ca, prin derogare de la Regulamentul (CE) nr. 1282/2006, termenul de valabilitate a certificatelor de export pentru produse lactate pentru care s-au depus cereri cu începere de la 1 martie 2007 ar trebui limitat până la 30 iunie 2007.
(3)
Monitorizarea îndeaproape atât a pieței interne, cât și a celei mondiale a arătat că o perioadă de valabilitate mai lungă a certificatelor ar putea fi restabilită în mod progresiv, fără riscul destabilizării bunei funcționări a organizării pieței comune. Prin urmare, Regulamentul (CE) nr. 210/2007 ar trebui modificat.
(4)
Măsurile prevăzute în prezentul regulament sunt conforme cu avizul Comitetului de gestionare a laptelui și al produselor lactate,
ADOPTĂ PREZENTUL REGULAMENT:
Articolul 1
Articolul 1 din Regulamentul (CE) nr. 210/2007 se înlocuiește cu următorul text:
„Articolul 1
Prin derogare de la articolul 8 din Regulamentul (CE) nr. 1282/2006, termenul de valabilitate a certificatelor pentru export cu stabilirea în avans a restituirii, care se aplică până la 14 iunie 2007 în ceea ce privește produsele prevăzute la litera (c) a articolului sus-menționat, expiră la 30 iunie 2007.”
Articolul 2
Prezentul regulament intră în vigoare la data publicării în Jurnalul Oficial al Uniunii Europene.
Se aplică de la 25 mai 2007.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 24 mai 2007.